ສະຫະລັດຍັງຊອກຫາຊ່ອງທາງ ແກ້ໄຂບັນຫາໜີ້ສິນກັນຢູ່ (ເບິ່ງວີດີໂອ)
ລັດຖະສະພາສະຫະລັດ ຍັງຊອກຫາຊ່ອງທາງ ເພື່ອແກ້ໄຂ ບັນຫາໜີ້ສິນຂອງປະເທດ ຫລັງຈາກທີ່ສະພາສູງປະຕິເສດຕໍ່ ແຜນການຂອງພັກຣີພັບບລິກັນ.
ປະທານາທິບໍດີສະຫະລັດທ່ານບາຣັກໂອບາມາ ຮຽກຮ້ອງໃຫ້ສະມາຊິກຂອງພັກຣີພັບບລີກັນ ແລະພັກເດໂມແຄຣັທ ໃນລັດຖະສະພາສະຫະລັດຕົກລົງກັນກ່ຽວກັບແຜນການທີ່ຈະເພີ່ມຂີດ ຈຳກັດໃນການເປັນໜີ້ຂອງປະເທດຂະນະທີ່ສະຫະລັດພວມຫຍັບເຂົ້າໄປຫາໄພຂົ່ມຂູ່ຈາກການ ຜິດສັນຍາໃກ້ຂຶ້ນເລື້ອຍໆໃນສັບປະດາໜ້ານີ້ ໃນຄຳປາໄສປະຈຳສັບປະດາຂອງທ່ານໃນວັນເສົາມື້ນີ້ປະທານາທິບໍດີໂອບາມາເວົ້າວ່າທັງສອງ ຝ່າຍຕ້ອງໄດ້ບັນລຸການປະນີປະນອມພາຍໃນວັນອັງຄານຈະມາ ຊຶ່ງເປັນກຳນົດເສັ້ນຕາຍເພື່ອ ວ່າສະຫະລັດຈະສາມາດຈ່າຍໜີ້ສິນຕ່າງໆ ທັນກັບເວລາ ທ່ານກ່າວວ່າ ທັງສອງຝ່າຍບໍ່ໄດ້ມີ ຄວາມແຕກຕ່າງກັນຢ່າງໃຫຍ່ຫຼວງແຕ່ປະການໃດໃດກ່ຽວກັບບັນຫາຕ່າງໆທີ່ພົວພັນແລະເວົ້າ ວ່າຜົນຂອງຄວາມບໍ່ສາມາດທີ່ຈະບັນລຸການຕົກລົງກັນໄດ້ນັ້ນ ແມ່ນໃຫ້ອະໄພບໍ່ໄດ້ ໃນມື້ວັນສຸກວານນີ້ ສະພາສູງຂອງສະຫະລັດທີ່ຄວບຄຸມໂດຍພັກເດໂມແຄຣັທ ໄດ້ຂັດຂວາງ ຕໍ່ແຜນການຂອງພັກຣີພັບບລີກັນທີ່ຈະເພີ່ມຂີດຈຳກັດໃນການກູ້ຢືມເງິນຂອງປະເທດຂຶ້ນຈາກ 14 ພັນ 300 ຕື້ໂດລາ ສະພາຕໍ່າສະຫະລັດໄດ້ໃຫ້ການອະນຸມັດຕໍ່ຮ່າງກົດໝາຍທີ່ນຳສະເໜີ ໂດຍປະທານສະພາຕໍ່າທ່ານ John Boehner ບໍ່ເທົ່າໃດຊົ່ວໂມງກ່ອນໜ້ານັ້ນ ປະທານາທິບໍດີໂອບາມາເວົ້າວ່າແຜນການຂອງທ່ານ Boehner ຈະເອົາເສດຖະກິດມາເປັນ ໂຕປະກັນທາງການເມືອງຂອງວໍຊິງຕັນອີກຄັ້ງນຶ່ງ ໂດຍບັງຄັບໃຫ້ສະຫະລັດຕ້ອງໄດ້ປະສົບ ກັບວິກິດການໜີ້ສິນຄືນອີກໃນໄລຍະບໍ່ເທົ່າໃດເດືອນຂ້າງໜ້າ ແຜນການທີ່ວ່ານີ້ ຮຽກຮ້ອງໃຫ້ເພີ່ມຂີດຈຳກັດ ໃນການເປັນໜີ້ຂອງສະຫະລັດຂຶ້ນຕື່ມ 900 ພັນລ້ານໂລດາໃນທັນທີ ເພື່ອເປັນການແລກປ່ຽນ ກັບການຕັດການໃຊ້ຈ່າຍຕ່າງໆລົງ 900 ພັນລ້ານໂດລາພາຍໃນໄລຍະ 10 ປີຕໍ່ໜ້າແລະນອກນັ້ນຍັງໄດ້ສະເໜີທີ່ຈະເພີ່ມຂີດຈຳກັດໃນ ການເປັນໜີ້ຂອງສະຫະລັດຂຶ້ນຕື່ມອີກ ໃນຕົ້ນປີໜ້າ ຖ້າວໍຊິງຕັນຫາກສາມາດດຳເນີນການ ກ່ຽວກັບການຕັດການໃຊ້ຈ່າຍເພີ່ມຕື່ມ ໃນຄຳປາໄສປະຈຳສັບປະດາຂອງພັກຣີພັບບລີກັນ ໃນວັນເສົາມື້ນີ້ສະມາຊິກສະພາສູງ Jon Kyl ກ່າວວ່າ ພັກຣີພັບບລີກັນແມ່ນມີຄວາມປຸ້ມລຸມສາມັກຄີໃນຄວາມເຊື່ອທີ່ວ່າການເພີ່ມຂີດ ຈຳກັດໃນການເປັນໜີ້ຂອງປະເທດໂດຍບໍ່ໄດ້ຕັດການໃຊ້ຈ່າຍລົງຢ່າງສຳຄັນນັ້ນ ຈະເປັນການ ຂາດຄວາມຮັບຜິດຊອບ ພວກຜູ້ນຳຂອງພັກເດໂມແຄຣັທໃນສະພາສູງສະຫະລັດໄດ້ຮຽກຮ້ອງໃຫ້ສະມາຊິກສະພາຂອງ ພັກຣີພັບບລີກັນ ໃຫ້ການສະໜັບສະໜຸນຕໍ່ແຜນການ ຂອງຜູ້ນຳສຽງສ່ວນຫຼາຍໃນສະພາສູງ ທ່ານ Harry Reid ທີ່ຈະຕັດການໃຊ້ຈ່າຍຂອງລັດຖະບານລົງ 2 ພັນ 500 ຕື້ໂດລາແລະ ເພີ່ມຂີດຈຳກັດໃນການກູ້ຢືມເງິນຂຶ້ນໃຫ້ພຽງພໍສຳລັບການໃຊ້ຈ່າຍຂອງລັດຖະບານໄປຈົນຮອດ ທ້າຍປີ 2012